પોલીસ કમિશનરે ઓપરેશનની માહિતી આપતાં કહ્યું કે, “બલી અને તેના સાગરીતો ચોટીલા પાસે બેટી નજીક આવી રહ્યાં હોવાની બાતમી મળતાં બલીને ઝડપી લેવા રાજકોટ પોલીસે બેટી ગામ પાસેના રસ્તે વેશપલટો કરીને વૉચ રાખી હતી. બલી અને તેના સાથીઓ પાસે હથિયારો હોવાની બાતમીથી પોલીસની એક ટીમને બુલેટપ્રૂફ જેકેટ અને હૅલમેટ સાથે વૉચમાં રખાઈ હતી. ર૮ નવેમ્બરે વહેલી સવારે બલી એક ખાનગી વાહનમાં બેટી ગામના પાટિયા પાસે ઊતર્યો કે તરત જ પોલીસે તેને દબોચી લીધો હતો.” બલીની સાથે અર્જુન જળુ, અર્જુન ડાંગર અને સિકંદર નામના શખ્સો પણ ઝડપાયા હતા. પોલીસે બલી અને તેના સાગરીતો પાસેથી બે દેશી બનાવટની પિસ્તોલ, અગિયાર કાર્ટિસ લૉડ મેગઝિન અને બે મોબાઈલ કબ્જે કર્યાં હતાં. દોઢેક વર્ષથી ફરાર બલી અને તેના સાગરીતો રાજસ્થાન, ભાવનગર, જૂનાગઢ મોરબી સહિતના વિસ્તારોમાં છુપાયા હતા. પોલીસ તેને આશરો આપનારની તપાસ કરી રહી છે.